Na podlagi 70. člena Zakona o državnem odvetništvu (Uradni list RS, št. 23/17),

**Ministrstvo za pravosodje, Župančičeva ulica 3, 1000 Ljubljana,**

objavlja javni natečaj za zasedbo prostega uradniškega delovnega mesta za nedoločen čas s 6-mesečnim poskusnim delom, in sicer:

**VIŠJI DRŽAVNI ODVETNIK V MEDNARODNEM ODDELKU – 1 delovno mesto,** na Državnem odvetništvu Republike Slovenije na sedežu v Ljubljani, Šubičeva ulica 2, 1000 Ljubljana.

**Okvirna vsebina dela:**

* samostojno pravno zastopanje države in državnih organov pred mednarodnimi sodišči in mednarodnimi arbitražami;
* sodelovanje z ministrstvom, pristojnim za usmerjanje ministrstev, glede izvrševanja sodb mednarodnih sodišč, zlasti sodelovanje pri pripravi akcijskih načrtov in poročil, svetovanje glede zagotavljanja skladnosti zakonodaje in prakse organov s sodno prakso Evropskega sodišča za človekove pravice, sodelovanje pri zagotavljanju prevodov odločitev tega sodišča proti Republiki Sloveniji ter sodelovanje pri objavljanju in razširjanju sodne prakse tega sodišča;
* opravljanje strokovnih nalog na področju varstva premoženjskih in drugih pravic in interesov države;
* naloge pravnega svetovanja;
* pripravljanje pravnih mnenj, povezanih z varstvom premoženjskih in drugih pravic in interesov Republike Slovenije, ter pravnih mnenj o skladnosti mnenj in ravnanj državnih organov s prakso sodišč v Republiki Sloveniji ter prakso mednarodnih sodišč in mednarodnih arbitraž;
* pripravljanje posameznih pravnih mnenj za javne agencije, javne sklade, javne zavode, javne gospodarske zavode, samoupravne lokalne skupnosti, javna podjetja ali gospodarske družbe, ki so v celoti v lasti države, ki je povezano z varstvom premoženjskih in drugih pravic in interesov, če gre za zadevo, ki ima neposredne posledice za javna sredstva;
* opravljanje nalog mirnega reševanja sporov v predhodnem postopku;
* druge naloge, določene z zakoni.

**Kandidati, ki se bodo prijavili na delovno mesto, morajo izpolnjevati naslednje pogoje:**

* visokošolska univerzitetna izobrazba (prejšnja) – pravo; magistrska izobrazba (druga bolonjska stopnja) – pravo; diplomirani pravnik (UN) in magister prava ali magister prava na podlagi enovitega magistrskega študijskega programa ali v tujini končano primerljivo izobraževanje s področja prava, ki se dokazuje s tujo listino o izobraževanju in priloženim mnenjem o izobraževanju ali z odločbo o priznavanju izobraževanja za namen zaposlitve ali z odločbo o nostrifikaciji;
* pravniški državni izpit;
* najmanj 10 let delovnih izkušenj, od tega najmanj 9 let delovnih izkušenj po opravljenem pravniškem državnem izpitu ali najmanj tri leta na mestu državnega odvetnika;
* opravljeno obvezno usposabljanje za imenovanje v naziv (če ga kandidat nima, ga lahko opravi najkasneje v enem letu od sklenitve pogodbe o zaposlitvi – prvi odstavek 89. člena ZJU);
* višja raven znanja angleškega ali francoskega jezika po evropski jezikovni lestvici;
* znanja ali tri leta delovnih izkušenj s področja mednarodnega prava, evropskega prava človekovih pravic ali prava EU;
* znanje uradnega jezika;
* državljanstvo Republike Slovenije;
* da niso pravnomočno obsojeni zaradi naklepnega kaznivega dejanja, ki se preganja po uradni dolžnosti in da niso bili obsojeni na nepogojno kazen zapora v trajanju več kot šest mesecev;
* da zoper njih ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti;
* dovoljenje za dostop do tajnih podatkov stopnje »Strogo tajno, St-EU, St-NATO« (če ga kandidat nima, mora ob prijavi predložiti izjavo, da soglaša s tem, da se bo zanj opravilo varnostno preverjanje za dostop do tajnih podatkov stopnje »Strogo tajno, St-EU, St-NATO« v skladu z Zakonom o tajnih podatkih).

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi drugo delo na enaki stopnji zahtevnosti, kot je delovno mesto, za katero oseba kandidira, pri čemer se upošteva čas opravljanja takega dela in stopnja izobrazbe. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Za javne uslužbence, ki so opravili strokovni izpit za imenovanje v naziv skladno z določbami ZJU in/ali so se udeležili priprav na strokovni izpit za imenovanje v naziv, se šteje, da izpolnjujejo pogoj obveznega usposabljanja po 89. členu ZJU. V nasprotnem primeru bo izbrani kandidat moral opraviti usposabljanje za imenovanje v naziv najkasneje v enem letu od sklenitve pogodbe o zaposlitvi.

Izpolnjevanje pogoja višje ravni znanja angleškega ali francoskega jezika po evropski jezikovni lestvici se izkazuje s potrdilom oziroma certifikatom o aktivnem znanju jezika (raven B2 ali višje) ali dokazilom, da se je kandidat šolal v angleškem ali francoskem jeziku (pridobil stopnjo izobrazbe – osnovno, srednjo, do- ali podiplomsko v državi, v kateri je to materni jezik) ali je dosegel najmanj prvo bolonjsko stopnjo izobrazbe v okviru študija angleškega ali francoskega jezika ali je 6 mesecev ali več opravljal pravna dela v tujini v angleškem ali francoskem jeziku.

Izpolnjevanje pogoja znanja s področja mednarodnega prava, evropskega prava človekovih pravic ali prava EU se izkazuje s podiplomskim ali specialističnim študijem na navedenih področjih ali znanstveno-raziskovalnim udejstvovanjem kandidata (objave v domači ali tuji strokovni literaturi z navedenih področij prava, predavanja na domačih ali tujih seminarjih ali konferencah z navedenih področij prava) ali drugimi primerljivimi potrdili in certifikati.

Dolžino in ustreznost delovnih izkušenj s področja mednarodnega prava, evropskega prava človekovih pravic ali prava EU se izkazuje z zaposlitvami v organih in organizacijah, katerih področje delovanja vključuje tudi navedena področja prava, kot npr. sodelovanje s tujimi institucijami na navedenih področjih prava, svetovanje in/ali zastopanje s področja mednarodnega prava, evropskega prava človekovih pravic ali prava EU.

**Prijava mora vsebovati:**

1. pisno izjavo o izpolnjevanju pogoja glede zahtevane izobrazbe, iz katere morajo biti razvidni stopnja in smer izobrazbe (študijski program), ter datum zaključka izobraževanja in ustanova, na kateri je bila izobrazba pridobljena;
2. pisno izjavo kandidata o opravljenem pravniškem državnem izpitu ali pravosodnem izpitu, z datumom opravljanja izpita;
3. pisno izjavo o vseh dosedanjih zaposlitvah, iz katere je razvidno izpolnjevanje pogoja glede zahtevanih delovnih izkušenj. V prijavi kandidat navede datum sklenitve in datum prekinitve delovnega razmerja pri posameznem delodajalcu ter kratko opiše delo, ki ga je opravljal pri tem delodajalcu;
4. pisno izjavo o opravljenem usposabljanju za imenovanje v naziv;
5. pisno izjavo kandidata, da ima višjo raven znanja angleškega ali francoskega jezika po evropski jezikovni lestvici;
6. pisno izjavo kandidata, da ima znanja ali tri leta delovnih izkušenj s področja mednarodnega prava, evropskega prava človekovih pravic ali prava EU;
7. pisno izjavo kandidata, da:

* je državljan Republike Slovenije;
* ni bil pravnomočno obsojen zaradi naklepnega kaznivega dejanja, ki se preganja po uradni dolžnosti, in o tem, da ni bil obsojen na nepogojno kazen zapora v trajanju več kot šest mesecev,
* zoper njega ni bila vložena pravnomočna obtožnica zaradi naklepnega kaznivega dejanja, ki se preganja po uradni dolžnosti;

1. pisno izjavo, da ima dovoljenje za dostop do tajnih podatkov stopnje tajnosti »Strogo tajno, St-EU, St-NATO« oziroma, če dovoljenja nima, da soglaša s tem, da se bo zanj opravilo varnostno preverjanje za dostop do tajnih podatkov stopnje »Strogo tajno, St-EU, St-NATO« v skladu z Zakonom o tajnih podatkih (Uradni list RS, št. 50/2006-UPB2 in nasl);
2. pisno izjavo, da za namen tega javnega natečaja dovoljuje Državnemu odvetništvu Republike Slovenije pridobitev podatkov iz 7. točke iz uradnih evidenc.

Zaželeno je, da prijava vsebuje tudi kratek življenjepis kandidata ter da kandidat v njej poleg formalne izobrazbe navede tudi druga znanja in veščine, ki jih je pridobil.

Primernost kandidatov se bo presojala na podlagi prijave in priložene dokumentacije ter na podlagi razgovora s kandidati.

V skladu z 21. členom Uredbe o postopku za zasedbo delovnega mesta v organih državne uprave in pravosodnih organih (Uradni list RS, št. 139/06 in 104/10) se v izbirni postopek ne uvrsti kandidat, ki ne izpolnjuje natečajnih pogojev.

Izbrani kandidat bo delo na delovnem mestu višji državni odvetnik v mednarodnem oddelku opravljal v uradniškem nazivu višji državni odvetnik. Z izbranim kandidatom bo sklenjeno delovno razmerje za nedoločen čas s polnim delovnim časom in poskusnim delom v trajanju 6 mesecev. Pred nastopom dela je obvezna prisega pred ministrom, pristojnim za pravosodje, v skladu z 71. členom Zakona o državnem odvetništvu.

Izbrani kandidat bo delo na delovnem mestu višji državni odvetnik v mednarodnem oddelku opravljal v prostorih Državnega odvetništva Republike Slovenije, Trdinova ulica 4, 1000 Ljubljana.

**Kandidat vloži prijavo v pisni obliki, ki jo pošlje v zaprti ovojnici z označbo: »Javni natečaj za delovno mesto višji državni odvetnik v mednarodnem oddelku« na naslov: Državno odvetništvo Republike Slovenije, Šubičeva ulica 2, 1000 Ljubljana**, in sicer v roku **8 dni** po objavi. Za pisno obliko prijave se šteje tudi elektronska oblika, poslana na elektronski naslov: **gs.dodv@gov.si,** pri čemer veljavnost prijave ni pogojena z elektronskim podpisom.

Kandidati bodo o izbiri pisno obveščeni najkasneje v roku 30 dni od opravljene izbire. **Obvestilo o končanem javnem natečaju bo objavljeno na spletni strani Državnega odvetništva Republike Slovenije.**

**Informacije o izvedbi postopka zaposlitve daje g. Janez Reš, tel. št. 01/244 10 83.**

Opomba: Uporabljeni izrazi, zapisani v moški spolni slovnični obliki, se uporabljajo kot nevtralni za ženske in moške.